คณะกรรมการคุรุสภา มีมติงดสอบวิชาเอกเพื่อขอใบประกอบวิชาชีพครู
นางสาวตรีนุช เทียนทอง รัฐมนตรีว่าการกระทรวงศึกษาธิการ เปิดเผยว่า ในการประชุมคณะกรรมการคุรุสภา ที่ประชุมมีมติให้งดการสอบวิชาเอก เพื่อขอรับใบอนุญาตประกอบวิชาชีพครู  เนื่องจากมองว่าการสอบวิชาเอกยังต้องมีการปรับปรุงและพัฒนาอยู่อีกมาก ซึ่งในอนาคตการขอรับใบอนุญาตประกอบวิชาชีพครูอาจจะมีการเพิ่มการสอบวิชาเอกขึ้นมาใหม่ก็ได้  ทั้งนี้ยอมรับว่าหลักการของประธานคณะกรรมการมาตรการวิชาชีพ  (กมว.) มีเจตนาดีที่จะทำให้เชื่อมั่นได้ว่าเราจะได้ครูเก่งในเนื้อหาวิชาที่สอนจริงตามมาตรฐานวิชาชีพครู แต่ที่ผ่านมาการสอบวิชาเอกไม่ได้ชี้วัดหรือตอบโจทย์การขอรับใบอนุญาตประกอบวิชาชีพครูเท่าที่ควร ดังนั้นระหว่างนี้จึงอยากให้มีการพัฒนารูปแบบการสอบวิชาเอกก่อน ซึ่งหากประธาน กมว.ยังไม่เห็นด้วยก็ไม่เป็นไร แต่ขณะนี้ถือว่าได้ข้อยุติแล้วว่าจะไม่มีการสอบวิชาเอก เพื่อขอใบอนุญาตประกอบวิชาชีพครู   สำหรับการทดสอบเพื่อขอรับใบอนุญาตประกอบวิชาชีพครูจะมีขึ้นอีกครั้งในเดือนตุลาคมนี้ แต่ที่ประชุมมีมติให้เลื่อนการทดสอบออกไปเป็นเดือนกุมภาพันธ์ 2565  เนื่องจากมีการบริหารงบประมาณในการจัดสอบใหม่ รวมไปถึงการตรวจสอบผู้สมัครสอบครูผู้ช่วยของสำนักงานคณะกรรมการการศึกษาขั้นพื้นฐาน(สพฐ.) เพื่อไม่ให้เป็นการเสียสิทธิ์ของคนกลุ่มนี้